2
Paul-el angka mwerr-angker ilew Thessalonica-itwew
1 Anewantherrenh-rnemay Christian-rnem! Arrantherr iterl-areyelarl, anantherran arwa arrkent akalty-anthey-angenh. Arrantherrap iylparethel awew. 2 Arrantherr iterl-areyel arrpemarl, anantherrarl apmer Philippi-warl-tangkwel alhew. Akngerr apmer ikwer-areny-rnemel iltew, pwarrk anthew anenhantherrenh. Anantherrap alhew apmer arrewantherrenh-warl-anem. Akngeyelanap anenhantherrenh rlterrkelew-antey, ingwer-rnemelarl artewentyel irrwernenheng-arey. Alakenh-angkwarranap anantherr angka mwerr-angker arrewantherr alhewer-anemarl ilenh. 3 Mwerr-angkwarr anantherr arrenhantherrenh ilenh. Arrenhantherrenh apmwel-ayeth akalty-anthey-angenharl, arrantherr apmwangkwarr alheyew, arrangkw. Anantherran arrkernelhey-angenharl, ilkwa aneyew, arrangkw, arrantherraw areyew nakemel. Anantherr terikemeley-angenh arrenhantherrenh, arrangkw. Alakenhan anewantherrenh-angkwarr-weny. 4-5 Nthakenh anantherr ingwer-rnem ikwer-rnem-wenh-angkwarr iley-angenh, rernemaw nheng awelheyew-awaty, rernemap apwert antheyew-awaty anewantherr ikwer-penh. Arrangkw. Nthakenh anantherr irrtyertel ingwer-rnem nakey-angenh, renh-rnem irrngerney-antheyew. Arrangkw. Akngey renhant anantherr irrngerney-anthaynteyew. Ra iterl-areyelarl, anantherr ikwerenh-angkwarr iterreyel. Anantherr arraty-angkwarr angkem intem-antey apmelerrel-ayeth. Akngeyel awem, rap angkem, “Rernem arraty-angkwarr angkeyel. Rernemap angka atyenhan intem-antey ileyn-aynteyew.” Ranap aweyelarl, anantherrarl alakenh angkeyel arrewantherr. 6 Anantherrap warrkerreyel ikwerenh-angkwarr. Alakenhap anantherr ilkelhey-angenh, ingwer-rnemel anenhantherrenh nakaynteyew, ilkwa antwemel.
7 Anantherr alhew arrewantherr-warl, Christ rarl thwenew anenhantherrenh. Artwa ilkwernem-apenyap anantherran. Kel pwerep-anthey-angenh arrenhantherrenh, arrangkw. Alyepel-antey angkenh arrewantherr athamerremel, amikwarl ampa ikwerenh-rnemew athamerrem-apeny-angkwarr. 8 Anantherrap ilkelhew arrewantherr artewenty inngarl, anyent-anem irremel arrewantherr-itwel. Inkwerelhemelap arrenhantherrenh ilew angka mwerr-angker, Akngeyel rarl anthew. 9 Arrantherr iterl-areyelarl, anantherrarl iltyel warrkerrenh, arrenhantherrenharl akalty-anthenheng-arey. Arlta arrpanenhelap warrkerrenh anantherr, apwert amernew ineyewan, arrewantherrew aparelhey-angenhel.
10 Anantherr anew-anenh arraty-angkwarr arrewantherr-itwel, arrantherr arenh. Akngeyelan arew arrpemarl irrwerl-theyan. 11 Arrantherr iterl-areyelarl, anantherrarl arrenhantherrenh arntarnt-arenh, aynelikwarl alerikw ikwerenh-rnem arntarnt-arem-apeny. Alakenh. Akalty-antherl-apenh rlterrkelemel arrenhantherrenh. 12 Ilemel arrenhantherrenh, arraty anaynteyew, Akngeyaw inkwerelheyew-ayteng. Rlwaneynew ra arrenhantherrenh, alpeyew aney-alpeyew ikwer-itwel irrwerl, rarl atyetyart ilkwa aneyel-itwel.
13 Anantherrarl anenh arrewantherr-itwel, angka Akngey-wenh ilenh, arrantherrap inkwerelhemel iylpareth awelhew. Aleyan Akngeyan nakemel iterl-arem anantherr, arrantherrarl arraty iterrenh alakenh: “Angka nhenhanap artwewenh-weny, arrangkw. Innga angka Akngey-wenharl nhenhan.” Akngeyan arrewantherr angkew, alakenh rlterrk-ayteng iterr-aynteyew ikwer. Aleyan ra angkeyel-antey.
14 Anewantherrenh-rnemay! Arrewantherrenh-rnemel arrenhantherrenh irrwampenh-anthenh. Apmer ingwer-itwew Judea-itwew-tangkwel alakenh ayntew arrpemarl. Jew ahelengkw-rnemel Christian-rnem atwenh apmer ikwer-itwew. 15 Awank-akerr Jew ahelengkw-rnemel atwenh ipmew angkakert Akngey-wenh-rnem-tangkwel. Alakenh arrpemarl Jew ahelengkw ingwer-rnemelan Jesus renh ipmew atwew. Aleyan anwenantherrenh-anemarl irrentew apmer ingwer-rnem-they. Rerneman akngerr-wety ilkelhey-angenharl. Kel Akngeyan ikwer-rnem inkwerelhey-angenh arrpemarl. 16 Nthakenh anantherr alethang-rnem angka mwerr-angker iley-angenh, ahelengkw-rnemel-anem anenhantherrenh artwerelenharl. Alakenhan ingwer-rnem apatelhelenh, angka awewerr, angkeperrenhey-alpewerr Akngey-warl-athek. Rernem intemarl apmwelhelenh alakenh, apmwa innganemap mpwarew artewenty. Kel Akngeyanap artewenty inngarl ahelerreyel ikwer-rnem, rap renh-rnem irrwampenh-antheyenh-anem artewenty.
Paul-rnem ilkelheyel, Thessalonica-areny-rnem areyew
17 Jew ahelengkw-rnemel anenhantherrenh artwerelenh, anantherrap alpew-tangkwel Thessalonica-they. Anantherrap alharntew arrewantherr, ampa akely iwerl-alhenty-apeny. Anantherr artewentyel iterrenh arrewantherr intem-antey, ywarn iterremel, arrenhantherrenh arerl-alpeyew. 18 Ayeng Paul arrkernelhew akngerr-inger, arrenty ilkwelanap arrngertewew. 19-20 Anantherr inkwerelheyel innga arrewantherr. Jesus-arl apey-alpeyenhel, ingkerrenh ayerneyew, anantherrap inkwerelhemel ileyenh angka arrewantherr-akert. Ya, innga anantherran inkwerelheyel arrewantherr.