39
Joseph ra aneyel Potiphar-kenh warlel
2 Joseph ra anenh Potiphar-kenh warlel. 3 Potiphar ra iterl-arek INGKARTelarl Joseph renh arntarnt-arenh, INGKARTel renh ilek-ilek anthek ampwal-rnem. 4-5 Potiphar-el renh arrernek ampwal ingkerrenh arntarnt-arayntetyek warl ingkerrenh, ranem Atyetyart-apeny anenh, Potiphar renh arrernek-angkwarr. Joseph rarl Potiphar-itwek warrkirrenh mwerr-angkwarr Potiphar renh INGKARTel arntarnt-arek arrpemarl. Ra ilek-ilek warrkirrenh Potiphar ikwer. 6 Joseph-el ilek-ilek ingkerrenh arntarnt-arenh. Potiphar atnaratyirrek, amernekant iterrenh. 7 Joseph inngerr mwerr anenh. Potiphar-kenh anew Joseph ikwer iterrenh, Joseph-ek iytenyirrek, ywarn-antey. Arelh ra renh ayernek, ikwer-itwek ayntetyek.
8-9 Joseph menty angkek, “Kel, menty! Ayeng ilkelhey-angenh. Anew ngkwenh mwerr atyeng aneyel. Rarl ayenh arrernek, warl atha arntarnt-arayntetyek, warrkenh-rnem-then, ampwal-rnem-then. Nthakenh atha INGKART-angkwarr apmwel-areth mpwarey-angenh.” 10 Arelh ra aleth-antey ayernenh renh, ikwer-itwek ayntetyek. Joseph ra arelh ikwer awelhey-angenh, arlkarirrenh.
11-12 Arlta anyentel, Joseph ra alhek, warl Potiphar-kenh-warl warrkirretyek. Potiphar-kenh anewikwel arnkwethey-anem renh anterrkwemel ilek, “Nga atyeng-itwek ayntetyek.” Joseph ra warl-they anterrek. Arelh ra renh arnkwa aleth-antey anterrkwenh. Warrkenh ingwer-rneman warl kwen aney-angenh arrangkw, arelh rantarl anenh.
13 Arelhel renh arek, rarl anterrenh, arnkwa ikwerenh iwerl-alhemel. 14 Arelh ra warrkenh-rnemek arlkelhilek, “Artwa Hebrew yanh arenherr-arey, rarl anenhantherr kwantheyel. Ra apmwel-areth mpwaretyek atyeng arrkernelhek, ayeng ikwerety arlkekarl. 15 Rarl ayenh awek, ayengarl arlkek, ra aketh-warl anterrek, arnkwa ikwerenh iwerl-alhemel kwen-itwek-antey.”
16 Potiphar-kenh anewel arnkwa renh atnyenenh, Potiphar ra apey-alpetyek-atwety. 17 Arelhel irrtywerremel ilek, “Artwa Hebrew warrkenh yanhan arrkernelhek, ayenh mpweny inetyek. 18 Ayeng ingwer-rnemek arlkek. Artwa ra aketh-warl-anem anterrek, arnkwa ikwerenh iwerl-alhemel.”
19 Potiphar ahelirrek-anem, 20 Joseph renh tyayl-warl akwernek, Pharaoh-kenh artwa ingwer-rneman tyayl-itwek anenh-warl. Joseph ra tyayl kwenel anenh, INGKARTel renh aleth-antey arntarnt-arenh.
21 INGKARTel Joseph renh arntarnt-arenh tyayl-itwek aleth-antey. Atyetyart tyayl-arenyel Joseph renh arntarnt-arenh arrpemarl. 22 Atyetyart tyayl-areny Joseph ikwer Atyetyart-anem ra arrernek tyayl-areny ingwer-rnemek anayntetyek. 23 INGKARTel Joseph renh arntarnt-arenharl, atyetyart tyayl-arenyel Joseph ikwer atnaratyirrek.