15
Antyerl-rnem 7 apmwa anthey-angker-rnem
1 Ikwer-theyan tyak ilkwa ingwer-lkwer-anem aremerrew alker-itwew. Athap apatemel itnyweneyelpew, antyerl-rnem 7 arew-anem apmwa anthey-angker-rnem. Akngeyan ahelerreyel innga apmwernemew, rap anthew arawerrng 7 antyerl ikwer-rnem, antheyew apmwernem akngerrew. Apmwarl ipmelheyelpeyenh-anem. Akngey ran ahelerrey-angenh-anem, arrangkw-anem. 2 Athap arew glass-apeny-anem, ayntenharl arlperrty irlwart innga kwaty-apeny, alay ilkwapeny. Kwaty alay ra amparrkenh rwa amperl-anenty-apeny. Akngerr innga rtnenherrenh alay impalth-itwew, weth-rnem rlterrkarl anew-rnem arraylenty weth-angkwarr, kwaty alay-they tyerrelhewarl. Rernem renh antengelew, kwenerrey-angenh ikwer. Ampwal weth rapeny apwert-penharl mpwarew, ikwer rernem kwenerrey-angenh arrpemarl. Namp ikwerenh atnyeney-angenh rlwitwew itep-itwew-then, arrangkw, 666 wethey. Akngeyelan renh-rnem anthew ampwal ketay-apeny-rnem-anem. 3 Rernemap aylelherrenh Moses-wenh arreyn weth, angkakert Akngey-wenh awank-akerrarl anenh. Arreyn ingweran yep-yep akely-wenh rernem aylelherrenh arrpemarl alakenh:
“Akngey ngant anyent rlterrk arawerrng ilkwakert.
Ngan Atyetyart Ilkwa Ingkerrenhew.
Ilek-ilek mwerr-angker mpwaremel,
intem-antey arraty-angkwarr mpwarem.
Ngan atyetyart ilkwa aneyel apmer arrpanenhew!
4 Ingkerrenhel nakemer mwerr-angkwarr,
itna ngkwenh mwerr antwemel.
Ngant anyent mwerr-angker inngan.
Ngkweng mwanty awelhem,
ngkweng-warl-athek mwanty ilelhemel.
Akngerr apmer arrpanenh-arenyel areyenh,
ntwarl arraty-angkwarr mpwarem intem,
rernemap arleng-they apeyarr-alheyenh,
ngkweng-warl-athek kwenerreyew.”
5 Ikwer-they atha irrwerl itnywenew arrpemarl. Akngey-wenh tyaty ilkwa rtnenh, arriwan altywerarl. Kwenan rtnenh kalikw impen Ingkart-wenh, Akngey rarl ikwer-itwew aneyel. 6 Tyaty ilkwa ikwer-they antyerl weth-rnem 7 tyerrelhew, apmwa anthey-angker-rnem. Rernem arnkwa arlpenty-akert arlter innga. Arnelty-angkwarr ikwer-rnem-itwew pilt gold-penh amparrkew. 7 Atnwenth 4 iteth weth-rnem rtnenh-antey. Anyentelan irrkwa akely-rnem 7 gold-penh anthew antyerl 7 weth-rnemew apmwa anthey-angker-rnemew. Akngeyelan ngkwarl wayn-apeny-anem thelew irrkwa 7 ikwer-rnem-warl. Alakenh ra ahel inngarl irrewan. Rarlap ran, intemarl aneyel, rap ahelerrem innga akngerr apmwernemew. 8 Kwert ilkwa tyerrelhew tyaty ilkwa ikwer-they, Akngey rarl anenh arawerrng ilkwakert. Nthakenh ingwerentyan aylpey-angenh tyaty-warl kwert-wety, arrangkw-antey. Alerl-antey ingwer-ingwerant rernem aylpayntem. Antyerl 7 weth-rnem-tangkwel ipmelhem, apmwarl anthem-penh.