23
Akngey-kenh antyerl Israel-kenh-rnemek yerlirretyek apmer Canaan-warl
20 ... Akngey angkek Israel-kenh-rnemek, “Atha antyerl arrekantherr-warl thwenetyek, ra arrekantherr-akert yerlirretyek apmer ikwer-warl, atharl awank-akerr arrekantherr anthek-warl. Ra arrenhantherr arntarnt-arayntetyek ahelengkw-rnem-kety. 21 Arrantherr arternpel antyerl ikwer awelhenherr-arey. Ran angkakert atyenh-akert, ament-weny-antey. Arrantherr ikwer irrpeltherrenty, ra arrenhantherr apmwekety arntarnt-arey-angenh. 22 Arrantherr arternp ikwer awelhenty, angka atyenh-angkwarr apententy, ahelengkw ingwer-rnem arrekantherr arrkngert angkentyan, kel atha ahelengkw-rnem atwemarl. 23 Antyerl atyenh arrwekel yerlirr-ayntem, arrantherr apent-ayntetyek apmer Canaan-warl. Aleyan Amor-areny-rnem, Hitt-kenh-rnem-akerr, Perizz-areny-rnem-akerr, Canaan-areny-rnem-akerr, Hivite-areny-rnem-akerr, Jebus-areny-rnem-akerr rernem anew-aneyel. Atha renh-rnem irrarlkemel ilwerl-atheneyenh. 24 Yanh-areny-rnemel mpwarem altyerr-arrpantey-rnem apwert-penh arwerl-penh-then gold-penh-then. Altyerr-arrpantey-rnem ikwer-rnem-kenhek kwenerrey-angenharl anetyek arrantherr, angka ikwer-rnem-kenhek awelhey-angenh anetyek. Altyerr-arrpantey-rnem ikwer-rnem-kenh ingkerrenh ngkweltyeletyek. Apwert arlpenty-rnem ikwer-rnem-kenh ingkerrenh ngkweltyeletyek arrpemarl. 25 Arrantherr ayenh apenterl-ayntetyek inkwerelhemel. Ayeng Akngey arrekantherrenh, itnan INGKARTarl. Arrantherr ayenh apententy, atha arrekantherr amern akngerr anthem kwaty-then-antey. Arrantherr arntetyerrey-angenh. 26 Arrantherr ingkerrenh arleng-alenty anerl-ayntem. Arelh ingkerrenh mwerr anerl-ayntem, arntetyerrey-angenh. Ampa akely-rnem mwerr anerl-ayntem arntety-weny. Ampa akngerr atha arrenhantherr anthem.”
27 INGKART angkek Israel-kenh-rnemek, “Arrantherr Canaan-warl alhentyel, arrantherr tawen arrpanenh-warl alhey-alenty, atha tawen-areny-rnem ater-antheyenh. Rernem ingkerrenh anterreyenh arrekantherrety. 28 Atha ingwer-rnem Hivite-areny-rnem Canaan-areny-rnem-then Hitt-kenh-rnem-then irrenteyenh, arrantherr apmer ikwer-rnem-kenh-warl alhey-alenty. 29 Arrantherr Canaan-warl alhey-alenty, atha apek renh-rnem irrentey-angenh aherrety anyentel, menty. Apmer ingkeny, werrk-apeny, atnwenth ateralth-angketyarr, apmer alther. Alakenh atha apmer-areny-rnem Canaan-they irrenterl-ayntem arternpel-antey. 30 Atha renh-rnem irrpetyarl-irrpetyarl irrenterl-ayntem wenh, arrantherr akngerrelan apmer renh inemarl, apmer mwerr arntarnt-arayntemel.”
31 INGKART angkek Israel-kenh-rnemek, “Apmer arrekantherrenh Canaan-ampeny kwaty alay Apenng-angketyarr-they altwerl ayerrer ayntayntem. Apmer kwaty alay itna Ilkwarl-they akngerrakw ayntayntem. Apmer arlpaw itna Sinai-they ayerrer ayntayntem. Apmer kwaty lher Euphrates-they antekerr ayntayntem. Apmer Canaan ampepelarl. Atha arrenhantherr rlterrkilem, arrantherr-anem yanh-areny-rnem Canaan-they irrenterl-ayntem. 32 Ikwer-rnem alakenh angkey-angenh, ‘Anwantherr apmer nhenhel arrekantherr-itwek mwerrant-arey anetyek, atwerrey-angenh anetyek.’ Menty. Alakenh ikwer-rnem angkey-angenh. Apmer nhareny-rnem-kety amenterretyek, altyerr-arrpantey-rnem ikwer-rnem-kenh-kety-then. 33 Canaan-el apmer arrekantherrenhel rernem ilkelhem anayntetyek. Menty. Nthakenh rernem aney-angenh, arrangkw. Arrngert angkenherr-arey. Rernem arrenhantherrenh apmwangkwarr ilekerr. Rernem altyerr-arrpantey-rnem apenteyel. Rernem arrenhantherrenh-anem ilanthekerr, arrantherr altyerr-arrpantey-rnem apenterl-ayntetyek. Rernem arrenhantherrenh arrkernekerr, arrantherr apmwangkwarr apenterl-ayntetyek.”