Pip Thessalonica-areny-rnem-warl, Namp 2
Angka nhenhan alakenh aynteyel
Paul-el Silas-el Timothy-el-akerr rernem pip nhenh thwenew akngerr Akngey-wenh-rnemew apmer Thessalonica-warl. Pip nhenh-angkwarr rernem akngerr ilem, rlterrk anaynteyew Akngeyew, rernemarl pip ingwer-itwew ingwernew-apeny. Pip renh itnewem “Pip Thessalonica-areny-rnem-warl Namp 1.”
Nhenhan ingwer-anemarl pip, Paul-el Silas-el Timothy-el-akerr ingkwernewarl. Rernemap thwenew-anem Akngey-wenh-rnem-warl apmer Thessalonica-warl. Thessalonica-areny-rnem intem arraty mwerrant-arey anenh Akngeyew, ingwer-rneman arlkarerrenharl ikwer-rnem-wety.
Ingwerentyan intem iterrenh arlta ikwer, Jesus-arl apetyeyenhew angkep. Ingwer-rneman warrk-wety ipmelherrenh, apmwel-ayeth iterrenh, “Jesus-an angkep rlengk-antey apetyeyenh.” Ingwer-rneman apmwel-ayeth iterrenh, “Jesus-an akwel kel-antey apey-alpew.” Thessalonica-areny-rneman ilpertelelherrenh apal, atererremel anenh.
Pip nhenh-angkwarr Paul-rnemel alakenh ilew, “Jesus-an apey-alpey-angenh-antey, arrangkw-antey. Akngerr Akngey-wety-tangkwel angkeperrerl-aneyenh. Artwa apmwa ranem aremerreyenh, irrtywerremel ilaynteyew ingkerrew, rernemap apmwangkwarr-anem anerl-aneyenh. Jesus rarl angkep apetyeyenhel, artwa renhap ipmew atweyenh.”
Paul-rnemelap ilew arrpemarl, “Arrantherr warrkerr-aynteyew intem, apwert inaynteyew, amern payemeleyew.”
Rernem pip nhenhan ingkwernew, renh-rnem akalty-antheyew arraty-angkwarr. Aleyan angka aynteyel, “Thessalonica-areny-rnemew Namp 2” (2 Thessalonians).
1
1 Atha Paul-el pip nhenh angkakert thweneyel. Atha Silas-el Timothy-el-anem anantherrarl angka nhenh ingkwerneyel arrewantherr Akngey-wenh-rnemew Thessalonica-areny-rnemew. Arrantherran Akngey-wenh-rnemarl, Jesus Christ-arl apenteyel-rnemarl. 2 Anantherr ayernem Akngey Alerikw Jesus-then, athamerr-aynteyew arrewantherr, inweng-then arternpel-aynteyew.
Akngeyelan court-emeleyenh ingkerrenh arraty irrkaty-angkwarr
3 Anewantherrenh-rnemay Christian-rnem! Anantherran Akngey nakem intem arrewantherr. Mwerr anantherr inkwerelhemel angkem ikwer-warl, arrantherrarl intem apenteyel-antey arraty. Iterreyel rlterrk ikwer-warl irrpeltherrey-angenh. Arrantherrap intemarl ingwer-rnem arntarnt-areyel arraty-angkwarr. Arraty alyep-tangkwel arrantherr apentenh, aleyanap arraty inngangkwarr-anem apenteyel. 4 Alakenhap anantherr arrenhantherrenh nakayntem, anantherrarl alheyelel, Akngey-wenh-rnem arerl-apaynteyew apmer arrpanenhew. Anantherr renh-rnem ilem, arrantherrarl rlterrk iterremel aneyel Akngeyew, ipmelhey-angenh. Ingwer-rnemel arrenhantherrenh irrwerneyel. Arrantherranap renh apenteyel intem-anteyarl.
5-6 Anantherr iterrem intem arrewantherr. Rlterrkarl ayntenheng-arey, arrantherr rlterrk-anteyarl anenh. Akngeyelan ikwerenh-rnem arntarnt-arem intem-antey, rlterrkarl anemewan ikwer. Ingwer-ingweran ra ingkerrenh rnkern-ayneyenh, ayern-aynteyew renh-rnem. Court-emeleyenh ra ingwer-rnem, ikwerenh-rnemarl irrwernenhew. Akngey ran ingkerrenhew arraty aneyel intem. 7 Rap mwerr mpwareyenh anewantherr, rernemarl anenhantherrenh ingkerrenh irrwernenh-wety. Rap alakenh mpwareyenh, Jesus-arl aremerreyenh irrwerl-they antyerl ikwerenh-rnem-akert, rwethen-akert. Rernem ingkerr apetyeyenh arawerrng ilkwakert, rwakert-then. 8 Akngeyelan pwarrk ilkwa antheyenh renh iterl-arey-angenh-rnemewan. Rernem anenh, angka ikwerenhew Jesus-akertew awelhey-angenh. 9-10 Nthakenh rernem aney-alpey-angenh Jesus-itwel irrwerl, rarl atyetyart ilkwa aneyel-itwelan. Arlta ikwerel ra renh-rnem irrenteyenh, rarl apetyeyenh arawerrng ilkwakert. Rernemap aney-alpeyenh ament arrpemarl arleng ingwer-rnem-wety intem-antey. Arlta ikwerel ikwerenh-rneman aney-alpeyenh anyentel ikwer-itwel. Ya, Christian-rnem ingkerr aney-alpeyenh, atayel-anem renh nakey-alpeyenh irrwerl-itwew alakenh, “Jesus ran inngarl mwerr-angker!” Arrantherran angka ikwerenhew awelhenh, anantherrarl ilerl-apenhew, arrantherrap ikwer-itwel aney-alpeyenh nakemel arrpemarl.
11 Alakenh-wety Akngeyan ayernem intem, arrenhantherrenh arntarnt-araynteyew, arrantherraw ikwer-angkwarr anaynteyew. Anantherrap ayernem, arrenhantherrenh rlterrkel-aynteyew, arrantherraw ikwer warrkerr-aynteyew. Arrantherr ikwer warrkerreyew, rlterrk ikwerant iterremel. 12 Arrantherr ikwer alakenh warrkerrem, ingwer-rnemelap arayntemarl. Rernem inkwerelhem arrewantherr, Jesus nakemel. Arrenhantherrenhap rernem nakem arrpemarl. Akngeyel rethen arrenhantherrenh nakem. Alakenh ayntem, Akngey-then Jesus-then ratherr mwerrarl mpwarem arrewantherr.